b'\n_START_ARTICLE_\nAbel Tasman\n_START_SECTION_\nPrima c\xc4\x83l\xc4\x83torie \xc3\xaen Pacific\n_START_PARAGRAPH_\n\xc3\x8en 1634, Tasman a fost trimis ca secund \xc3\xaentr-o expedi\xc8\x9bie pentru explorarea nordului Pacificului._NEWLINE_Timp de c\xc3\xa2\xc8\x9biva ani efectueaz\xc4\x83 mai multe c\xc4\x83l\xc4\x83torii prin Asia, \xc3\xaen care se dovede\xc8\x99te nu numai un bun navigator, ci \xc8\x99i un fin diplomat, \xc3\xaencheind un tratat comercial cu temutul sultan din Palembang, Sumatra.\n_START_SECTION_\nDescoperirile\n_START_PARAGRAPH_\n\xc3\x8en 1642 prime\xc8\x99te comanda unei expedi\xc8\x9bii ce avea drept scop descoperirea de noi t\xc4\x83r\xc3\xa2muri \xc3\xaen sudul Pacificului, Terra Australis Incognita, necunoscute p\xc3\xa2n\xc4\x83 atunci europenilor, dar c\xc4\x83rora cartografii le b\xc4\x83nuiau existen\xc8\x9ba._NEWLINE_Pe 24 noiembrie 1642, Tasman z\xc4\x83re\xc8\x99te coasta vestic\xc4\x83 a unei insule, c\xc4\x83reia \xc3\xaei d\xc4\x83 numele "P\xc4\x83m\xc3\xa2ntul lui Van Diemen", \xc3\xaen onoarea guvernatorului de atunci al Companiei Olandeze a Indiilor de Est._NEWLINE_Ulterior, coloniali\xc8\x99tii englezi \xc3\xaei vor da numele Tasmania._NEWLINE_Pe 13 decembrie, echipajul z\xc4\x83re\xc8\x99te \xc8\x9b\xc4\x83rmul sudic al Noii Zeelande._NEWLINE_Ini\xc8\x9bial, Tasman a considerat c\xc4\x83 a ajuns pe coasta Americii de Sud, mai exact \xc3\xaen \xc8\x9aara de Foc \xc8\x99i o nume\xc8\x99te Staten Landt._NEWLINE_Pe drumul de \xc3\xaentoarcere, trece pe l\xc3\xa2ng\xc4\x83 insulele Tonga pe 20 ianuarie 1643._NEWLINE_\xc3\x8en zona insulelor Fiji, velierul s\xc4\x83u este aproape avariat datorit\xc4\x83 impactului cu coralii din regiune._NEWLINE_\xc3\x8endrept\xc3\xa2ndu-se c\xc4\x83tre Noua Guinee, ajunge \xc3\xaen Batavia la 15 iunie 1643.\n_START_SECTION_\nA doua c\xc4\x83l\xc4\x83torie\n_START_PARAGRAPH_\n\xc3\x8en 1644, Tasman porne\xc8\x99te cu trei cor\xc4\x83bii \xc3\xaentr-o a doua c\xc4\x83l\xc4\x83torie \xc8\x99i ajunge \xc3\xaen Australia de nord, unde studiaz\xc4\x83 regiunea \xc8\x99i locuitorii._NEWLINE_Teritoriile descoperite de Tasman nu i-au adus nicio satisfac\xc8\x9bie: Nu a ob\xc8\x9binut nicio zon\xc4\x83 comercial\xc4\x83 nou\xc4\x83, niciun nou itinerar pentru naviga\xc8\x9bie._NEWLINE_Timp de peste un secol, p\xc3\xa2n\xc4\x83 la epoca lui James Cook, Tasmania \xc8\x99i Noua Zeeland\xc4\x83 nu au fost vizitate de europeni, cel mult Australia, dar cu totul \xc3\xaent\xc3\xa2mpl\xc4\x83tor.\n_START_SECTION_\nPosteritatea\n_START_PARAGRAPH_\nNumele lui Tasman este purtat de mai multe entit\xc4\x83\xc8\x9bi geografice (Tasmania, Marea Tasmaniei, golful Tasmaniei, r\xc3\xa2ul Tasmania), de animale (diavolul tasmanian, tigrul tasmanian).'